
M0N1TA  QUAEDAM  DE  SPECIEBUS  NIGRIS 

ICHNEUMONUM. 

Quo  corpora  naturalia  ordine  certo,  secundum  affinitates  et  similitudines 
suas,  contemplari  possemus,  systemata  inventa  sunt,  quae  corpora  ista  in 
regna  classes  ordines  familias  et  genera  digesta  et  collocata  exhibent.  Atta- 
men  graviter  falleremur  opinantes,  ipsam  quoque  naturam  divisiones  illas 
limitibus  certis  et  distinctis  definiisse.  Tales  divisiones  autem  necessariae 
sunt  nobis,  quorum  sensus  externi  et  interni  nimis  sunt  hebetes  quam  quod 
ordinem  divinum  totum  naturae  et  omnia  corpora  naturalia,  simulque  ne- 
xum  istum  intimum,  quo  ilia  inter  se  conjunguntur  et  sensim  mutantur, 
uno  quasi  obtutu  comprehendere  et  perspicere  possimus.  Multa  sunt  genera 

et  species,  quae,  notis  quibusdam  illi  familiae  aliis  autem  alii  familiae  re- 

c 

spondentia,  medium  quasi  locum  inter  ambas  occupant  et  ab  uno  illic  ab 
altero  hue  collocantur,  a tertio  autem  in  familiam  separatam  intermediam 
colliguntur,  prout  sententiae  scrutatorum  naturae  de  momento  praecipuo 
harum  illarumve  notarum  discrepant , nulla  enim  lex,  modo  omnibus  scru- 
tatoribus  sufficient^  limites  generum  et  familiarum  aut  regulas,  secundum 
quas  genera  et  familiae  condi  et  distingui  debent,  definivit  nec  unquam  for- 
tasse  definiet.  Ratione  specierum  res  secus  se  habet:  Species  est  comple- 
xus  individuorum,  quae  non  solum  inter  se  copula  coeunt,  sed  quorum  pro- 
genies quoque  coitu  fecundo  inter  se  procreat.  Haec  definitio  usque  ad 


nostra  tempora  de  illis  saltern  animalibus  valuit,  quae  nullo  alio  modo  nisi 
copula,  aut  praegnatione  ovorum  femininorum  per  semen  masculum,  pro- 
pagantur.  Praetera  autem  quod  omnia  fere  animalia  ordinum  infimorum 
nunquam  coitum  ineant,  sed  modo  simpliciore,  divisione  corporis  aut  gem- 
mis,  e corpore  pullulantibus,  multiplicentur,  numerus  etiam  observatio- 
num,  definitioni  isti  respondentium,  ratione  multitudinis  specierum  in 
regno  animali  habita,  nimis  parvus  est,  quam  quod  definitio  ipsa  pro  plene 
confirmata  haberi  possit.  Nulla  inter  species  fere  innumerabiles  insecto- 
rum  lege  ista  nititurj  omnes  secundum  similitudinem  aut  dissimilitudi- 
nem  partium  externarum  corporis  definitae  sunt.  Constat  autem,  regulas 
de  eo  quod  requiritur  ad  speciem  aliquam  secundum  notas  externas  determi- 
nandam,  perquam  vacillantes  et  arbitrarias  esse  ; indeque  fit  ut  nonnulli 
seriem  longam  individuorum,  quae  ab  aliis  in  duas  pluresve  species  dirimi- 
tur,  ad  unam  eandemque  speciem  referant.  Liceat  mihi,  species  nigras 
generis  Ichneumonum,  in  Ichneumonologia  mea  descriptas,  hoc  respectu 
recensere,  indeque  demonstrare  quomodo  plures  earum  in  unam  speciem 
conjungi  possint. 

Ex  quo  Ichneumones  studio  majore  colligere  et  tractare  inceperam, 
omnem  operam  navavi  ut  differentias,  quae  saepius  in  individuis  unius  ejus- 
demque  speciei  apparent,  ad  leges  certas  reducerem,  e quibus  forsan,  si 
duo  aut  plura  individua  ob  oculos  haberem,  quae  notis  quibusdam  inter  se 
discreparent,  colligere  possem,  utrum  differentiae  illae  solum  modo  varie- 
tates  unius  speciei,  an  species  diversas,  designent;  sed  tales  leges  invenire 
nondum  mihi  contigit.  Magnitudo  corporis,  picturae  capitis  antennarum 
thoracis  et  abdominis,  ipsaeque  formae  et  proportiones  harum  partium,  va- 
riabiles  sunt,  ita  quidem  ut  in  nonnullis  speciebus  una  tantum  illarum  va- 
rietatum  se  manifestet  in  aliis  autem  plures  vel  omnes.  Exempli  causa 
Ichneumon  extensorius,  infractorius,  xanthozosmus,  sputator,  luctatorius, 
species  sunt  adeo  variabiles  ut  inter  viginti  individua  vix  duo  sibi  omnino 


similia  sint,  cum  aliae  species,  inter  centum  individua,  e regionibus  diver- 
sissimis  collata,  nullam  varietatem  alicujus  momenti  exhibeant,  e.  g.  Ich- 
neumon sarcitorius,  vaginatorius,  divisorius,  arrogator,  sartorius,  grosso- 
rius.  In  nonnullis  speciebus  ergo  mutabilitas  ipsa  regula  esse  videtur,  in 
aliis  stabilitas.  Fieri  etiam  posset  ut  quaedam  individua,  transitus  et  varie- 
tates  inter  duas  species  definitas  exhibentia,  copula  spuria  illarum  duarum 
specierum  orta  essent,  quod  yero  de  his  insectis  admittere  nollem,  quippe 
quae  perraro  in  copula  reperiuntur,  indeque  stimulo  sexuali  haud  adeo  ar- 
dente  incitari  videntur,  ut  connubia  spuria  inirent.  Quid  tunc  autem  fa- 
ciendum, si  duo  aut  plura  individua  nondum  descripta  cujusdam  generis  ob 
oculos  habeo,  nonnullis  notis,  quae  in  multis  aliis  speciebus  variant,  inter 
se  discrepantia?  Quaeritur  scilicet,  utrum  varietates  unius  speciei  mutabi- 
lis  sint,  an  unumquodque  individuum  pro  specie  peculiari  haberi  debeat? 
In  rebus  tam  ambiguis  earn  secutus  sum  rationem  ut  individua  ista  vel  dis- 
jungerem,  si  tam  pictura  quam  forma  partium  quarundam  singularum  di- 
versa  erant,  vel  conjungerem,  si  inter  se  colore  et  picturis  haud  multum 
dissidebant,  simulque  vero  forma  et  proportione  corporis  ejusque  partium 
congruebant,  sive  forma  unius  alteriusve  partis  haud  multum  discrepabant, 
sed  colore  et  picturis  conveniebant.  Cum  vero  sententiae  de  hoc  agendi 
modo  valde  differant,  forsanque  sententiae  aliorum  veritati  magis  respon- 
deant  quam  mea,  haud  renitar  si  alii  entomologi  nonnullas  varietatum  mea- 
rum  pro  speciebus  genuinis  habebunt,  aut  quasdam  mearum  specierum,  in- 
ter se  affinium,  in  unam  speciem  conjungent.  His  vero  nunc  exemplum 
talis  conjunction^  propositurus  sum,  in  speciebus  nigris  sectionum  quatuor 
anteriorum  familiae  primae  generis  Ichneumonum  meorum,  cum  jam  plures 
entomologi  de  Ichneumone  molitorio  statueriht,  eum  colore  et  picturis  an- 
tennarum,  capitis,  thoracis,  scutelli  et  abdominis,  variabilem  esse,  de 
quo  velis  conferre  nostrae  Ichneumonologiae  europaeae  Partis  I.  pagi- 
nas  259  — 262. 

1.  I.  M O N T I C O L A. 

Magnitudine  corporis,  pedibus  (imprimis  posticis)  longioribus  et  gra- 
cilioribus,  segmenti  primi  parte  antita  [minus  globosa,  sensimque  in  petio- 
lum  abeunte,  a reliquis  speciebus  affinibus,  praesertim  quoque  a varietate 
tota  nigra  Ichn.  sputatoris,  cum  qua  haec  species  in  Ichneumonologia  com- 
parata  est,  differt.  — Conferatur  n.  36. 

2.  I.  COMITATOR,  ALBOGUTTATUS,  LEUCOCERUS. 

I.  alboguttatus  a comitatore  quidem  differt  antennis  paulo  graciliori- 
bus,  puncto  albo  infra  alas,  marginibus  summis  segmentorum  2 — 4 fer- 
rugineis,  punctoque  dorsali  marginali  pallido  segmentorum  3 et  4j  cum 
vero  multarum  aliarum  specierum  individua,  proportione  antennarum, 
punctis  thoracis,  abdomine  vel  toto  nigro  vel  marginibus  segmentorum  co- 
loratis,  immo  segmentis  nonnullis  totis  coloratis,  varient,  hae  duae  species 
etiam  conjungi  possunt,  nam  puncta  pallida  marginalia  segmentorum  haud 
eo  modo  definita  aut  distincta  sunt  ut  essentialia  et  constantia  esse  videan- 
tur  — Ichn.  leucocerus  hujus  speciei  varietas  esse  potest  scutello  albo.  De 
mare  leucoceri  autem  adhuc  dubius  sum,  quippe  qui  a femina  leucoceri  et 
coniitatoris,  parte  antica  segmenti  primi  convexiore  et  globosiore  differt. 
Hac  segmenti  primi  forma,  nec  non  magnitudine,  mas  ille  etiam  ab  Ichn. 
jiigritario  differt  — Conferantur  quae  ad  Ichn.  lineatorem  et  lugcntcm 
monebo. 

3.  I.  N1GRITARIUS,  TENUICORNIS,  NIGROCYANEUS,  DOLOROSUS. 

I.  nigritarius  forsan  mas  est  Ichn.  antecedentis  — I.  tenuicornis  ab  illo 
differre  dicitur  statura  crassiore  et  breviore,  imprimis  segmento  primo  bre- 
viore,  nec  non  areola  triangularij  sed  varietas  prima,  forma  et  proportione 
abdominis  et  segmenti  primi,  medium  tenet  inter  tenuicornem  genuinum  et 
nigritarium , ipsaque  nigritarii  individua  variant  abdomine  angustiore  et 

latiore.  Areola  triangularis  etiam  in  nonnullis  individuis  nigritarii  conspi- 
citur  — I.  nigrocyaneus  statura  magis  congruit  cum  tenuicorni,  antennis, 
apicem  versus  paulo  crassioribus,  cum  nigritario , cujus  varietas  secunda, 
colore  abdominis  subcoerulescente,  ad  nigrocyaneum  propius  accedit  — 
I.  dolorosus  varietas  esse  videtur  tenuicornis , scutello  et  thorace  albosignatis. 
In  Tchneumonologia  quidem  dolorosus  describitur  antennarum  articulis  10 
— 13  albis,  tenuicornis  autem  articulis  13  — 16  albis  3 sed  exploratione 
iterata  etiam  in  tenuicorni  articuli  10 — 13  (haud  13  — 16)  albi  esse  vi- 
dentur,  articulis  nempe  anterioribus,  in  medio  paululum  constrictis,  plures 
articulos  quasi  mentientibus  — Conferantur  quoque  quae  ad  I.  lineatorem 
et  personatum  monebo. 

4.  I.  PALLIFRONS. 

Species  peculiaris  esse  videtur.  Conferatur  I.  albimanus. 

5.  I.  F A S C I A T U S. 

Hie  Ichneumon,  parte  antica  segmenti  primi  minus  globosa,  a spe- 
ciebus  cognatis  differt. 

6.  I.  LINEATOR,  BILINEATUS,  AETHIOPS,  OPTICUS,  MULTICOLOR 
F.,  FERREUS,  TRIL1NEATUS,  SCUTELLATOR,  ALBICILLUS, 
RESTAURATOR,  UMBRACULOSUS,  ALBOSIGNATUS. 

Ichn.  lineatoris  varietas  tertia  quodammodo  medium  tenet  inter  linea - 
torem  genuinum  et  castigatorem,  pictura  thoracis  et  antennarum  magis  cum 
illo,  colore  pedum  magis  cum  hoc  congruensj  imprimis  autem  inter  femi- 
narum  castigatoris  individua,  antennis  medio  rufis,  unum  est,  quod  anten- 
narum articulis  9 — 13  subalbentibus  propius  ad  varietatem  tertiam  linea- 
toris accedit  J lineae  albidae  ante  scutellum  etiam  varietati  primae  lineato- 
ris desunt.  Vix  haesitarem  ambas  species  conjungere,  nisi  castigator  sem- 

per  pedibus  antennisque  gracilioribus  et  longioribus  a litieatore  differret. 
Si  feminae  Imeqtoris  lineolis  duabus  albis  ante  scutellum  carerent,  comita- 
tori  responderent,  cui  antennae  tantum  paulo  crassiores  sunt;  nonnullis 
autem  individuis  femininis  lineatoris  lineolae  istae  fere  obsoletissimae  sunt. 
Si  autem  mares  et  feminae  lineatoris  cum  comitatore  conjungerentur,  nigri- 
tarius  haud  cum  comitatore  conjungi  posset,  ob  annulum  album  antenna- 
rum,  nulla  enim  ob  oculos  habeo  individua,  quibus  commutatio  gradaria 
antennarum  alboannulatarum  nigritarii  in  antennas  totas  nigras  lineatoris 
se  manifestaret  — I.  bilineatus  pro  varietate  lineatoris , femoribus  tibiis- 
que  rufis,  lineolis  albis  ante  scutellum  deficientibus,  haberi  potest.  — In 
Ichneumonologiae  pagina  129  dixi,  me  dubium  haesisse,  num  feminam 
bilineati  cum  I.  aethiope  mare  conjungerem.  Si  vero  haec  conjunctio  pro- 
baretur,  mares  bilineati  pro  varietate  lineatoris  haberi  possent.  Si  vero  ni- 
gritarius  mas  esset  comitatoris,  tunc  aethiops  et  feminae  bilineati  varietates 
comitatoris  esse  possent.  — I.  albosignatus  ,est  varietas,  scutcdlo  albo,  bili- 
neati maris,  inter  cujus  individua  nonnunquam  quaedam  inveniuntur  pun- 
ctis  duobus  obsoletis  albis  apicalibus  scutelli  — I.  opticus  varietas  esse  vide- 
tur  lineatoris , lineolis  albis  ante  scutellum  deficientibus  — Femina  Ichn. 
multicoloris  tam  a mare  suo,  qui  cum  castigatore  conjungi  potest,  quam  a 
femina  castigatoris , pedibus  posticis  crassioribus  differt,  indeque,  nec  non 
propter  antennarum  annulum  distinctiorem  album,  potius  cum  lineatore  con- 
jungenda  est,  quippe  qui  etiam  femoribus  tibiisque  rufis,  nec  non  lineolis  albis 
ante  scutellum  deficientibus,  variat  — /.  ferreus  et  albicillus  nihil  aliud 
sunt  quam  maris  lineatoris  varietates,  femoribus  tibiisque  rufis,  margine  la- 
terali  scutelli  plus  minus  albo  — I.  trilineatus  varietas  est  lineatoris , femo- 
ribus tibiisque  rufis,  lateribus  scutelli  albo-marginatis,  lineis  albis  ante 
scutellum  nullis,  antennis  paulo  gracilioribus.  — Ad  eandem  varietatem 
etiam  I.  scutellator  referri  potest  — L restaurator  est  varietas  lineatoris, 
punctis  duobus  apicalibus  albis  scutelli  — I.  umbraculosus , licet  antennis 

pedibusque  paulo  gracilioribus  a lineatore  differat,  tamen  pro  hujus  varie- 
tate, marginibus  lateralibus  scutelli  albis,  lineolis  albis  ante  scutellum  de- 
ficientibus,  haberi  potest.  — Conferantur  etiam  n.  23,  26,  29,  31. 

. x - 4.  . . . •-*  . . - . - . • 4 - >'  . . * . * 

7.  I.  CASTIGATOR,  CESSATOR,  FOSSORIUS  m.  MULTICOLOR  m. 

De  I.  castigatore  conferre  velis  speciem  antecedentem.  — I.  cessator 
est  varietas  castigatoris.  Individuum  unum  quidem,  linea  longitudinali 
alba  segmentorum  6 et  7,  a castigatore  differt,  alterum  autern,  solo  seg- 
mento  6 puneto  dorsali  albo,  ambas  species  conjungit.  — Mares  I.  fossorii , 
si  scutellum  album  et  antennas  paulo  breviores  pauloque  crassiores  haud  re- 
spicias,  omnibus  notis  cum  maribus  castigatoris  congruunt.  Cum  vero  ma- 
res aliarum  specierum  scutello  nigro  et  albo  varient,  differentia  antennarum 
autem  perexigua  sit,  nil  est  quod  impedit  quominus  mares  fossorii  pro  va- 
rietate  castigatoris,  scutello  albo,  agnoscam.  De  feminis  fossorii  conferas 
n.  22*  — Marium  Ichn.  multicoloris  alter,  genuensis,  puneto  obsoleto  pal_ 
lido  segmenti  sexti  a mare  austriaco  differt.  Ambo  autem  sunt  varietates, 
scutello  albo,  Ichn.  cessatoris  et  castigatoris.  — Conferatur  n.  39. 

8.  I.  ALBIMANUS,  CORRUSCATOR. 

I.  albimanus,  nisi  tibias  posticas  totas  nigras  haberet  et  abdomen  ei  ni- 
tidius  esset,  forsan  pro  varietate  pallifrontis  agnosceretur.  Hoc  abdominis 
nitore  autem  albimanus  respondet  corruscatori,  cujus  varietas  ille  esse  potest, 
cum  corruscator , colore  faciei  et  pedum,  variabilis  sit,  statura  et  proportione 
partium  autem  ambae  species  congruant.  — Conferatur  n.  26. 

9.  I.  RUBELLUS,  STIMULATOR,  BRUNNICORNIS,  QUADRIGUTTA- 

TUS,  CANDIDATUS. 

Feminae  Ichn.  stimulatoris  genuinae  quidem  coxis  posticis  calcaratis  a 
reliquis  speciebus  discedunt,  sed  in  varietate  secunda  coxae  posticae  jam  vix 

calcaratae  sunt.  Pedes  rubelli  graciliores  sunt  quam  pedes  stimulatoris ; 
brunnicornis  autem  hac  ratione  medium  tenet  inter  illas  duas  species.  An- 
tennae et  petiolus  rubello  paulo  longiores  et  graciliores  sunt  quam  stimula- 
tory sed  vix  adeo  ut  characterem  distinguentem  praebere  possint,  cum  hae 
proportiones  etiam  in  individuis  ejusdem  speciei  varient:  I.  brunnicornis 

quidem  antennis  totis  rufis  aut  ferrugineis  differre  videtur,  sed  inter  indivi- 
dua  rubelli  et  stimulatoris  quoque  nonnulla  antennis  fere  totis  rufis  inve- 
niuntur.  Mas  brunnicornis , ore  et  facie  totis  fulvis,  a maribus  rubelli  et 
stimulatoris  discrepat;  quaeritur  autem,  num  haec  differentia  sola  sufficiat 
ad  speciem  distinguendam,  cum  etiam  in  speciebus  aliis  color  faciei  valde 
mutabilis  sit.  — r-  I.  quadriguttatus  statura  et  proportione  partium,  inprimis 
pedum,  cum  stimulator e congruit,  huj usque  varietas  est  coxis  posticis  mu- 
ticis,  punctis  duobus  albidis  scutelli.  — I.  candidatus  varietas  esse  potest 
brunnicornis , apice  scutelli  albo,  — Conferantur  quae  ad  I.  brevicornem 
et  fabricatorem  monebo. 

10.  I.  T R I S T I S. 

Notae,  quibus  haec  species  a reliquis  distinguatur,  in  Ichneumono- 
logia  expositae  sunt. 

11.  I.  RUFIFRONS,  DISSIMILIS. 

Unicum  rufifrontis  individuum  nostri  musei  immaturum  esse  videtur, 
colore  corporis  haud  saturate  nigro  sed  cum  fusco  et  castaneo  mixto.  Seg- 
menta  6 et  7 margine  sunt  pallidiora;  si  autem  dorso  toto  alba  essent,  hunc 
rufifrontem  proindividuo  minore  et  immaturo  leucopygi  haberem.  Melius 
tamen  respondet  feminae  dissimilis , quae  quidem  pedibus  paulo  graciliori- 
bus  differt,  sed  reliquis  notis  bene  cum  rufif route  congruit,  cui  etiam,  uti 
perscrutatio  iterata  me  docuit,  scutellum  rufo-castaneum  est. 

12.  I.  CLERICUS,  PED AT ORIUS,  DIGRAMMUS, 

IRIDIPENNIS. 

De  I.  clerico  in  Ichneumonologia  dixi,  eum  forsan  meram  varietatem 
fabricatoris  esse,  potius  autem  ad  pedatorium  referri  debet  ejusque  varietas 
est,  scutello  toto  nigro  — I.  digrammus  est  varietas  pedatorii  maris,  facie 
nigra  orbitis  internis  albis  — 1.  iridipennis  ejusdem  est  varietas  minor, 
puncto  seu  lineola  alba  ante  alas.  — Conferatur  n.  26. 

13.  I.  CANALICULATUS. 

Forma  capitis  et  segmenti  primi  hanc  speciem  a reliquis  distinguit. 

14.  I.  S P I N I G E R. 

Coxis  posticis  calcaratis  hie  Ichneumon  cum  stimulatore  convenit,  qui 
autem  statura  graciliore  et  colore  ab  illo  discedit. 

15.  I.  B R E V I C O R N I S. 

Haec  species,  coxis  muticis,  cum  brunnicorni  congruit,  antennis,  cum 
stimulatore  j pedibus  gracilioribus  ab  ambobus  differt  magisque  rubello  re- 
sponded sed  caput  majus,  imprimis  vertex  longior,  earn  ab  illis  tribus 
speciebus  distinguit. 

16.  I.  ANNULATOR. 

Colore  tibiarum  a propinquis  discernitur.  — Conferatur  n.  28. 

17.  I.  TIBIAT'OR. 

A specie  praecedente  differt  pedibus  gracilioribus  et  aliter  coloratis. 


18.  I.  P U M I L U S. 

Aliae  species  parvae  picturis  etc.  ab  hoc  Ichneumone  differunt. 


12 


19-  I.  ALBINUS,  LEUCOPYGUS,  SATURATORIUS,  SUBMARGINATUS. 

I.  albinus  et  leucopygus  conjungendi  sunt.  Horum  varietas,  scutello 
albo,  saturatorius  esse  videtur.  Submarginatus  autem  est  saturatorius  seg- 
ments 2 — 4 rufomarginatis.  — Nisi  albino  et  leucopygo  maculae  albae 
segmentorum  6 et  7 distinctissimae  essent,  utrumque  cum  feminis  lineatoris 
conjungerem,  quippe  qui  etiam  capite  thoraceque  totis  nigris  variat;  sed  in- 
dividua  intermedia  desunt,  quibus  illae  species,  pari  modo  ac  cessator  et 
castigator,  inter  se  transirent. 

20.  I.  T R A N S F U G A. 

Colore  antennarum  etc.  a praecedente  differt. 

21.  T.  L A R V A T U S. 

Haec  species  magnitudine  et  pictura  thoracis  coxarumque  distincta  est. 

22.  I.  SUBSERICANS,  FOSSORTUS  f. 

Mares  I.  subsericantis , abdomine  cylindraceo  opaco,  differunt  a feminis, 
quibus  abdomen  paene  fusiforme  nitidum  est.  Feminae,  scutello  et  anten- 
narum annulo  albis,  a feminis  castigatoris  discernuntur  j cum  autem  color 
scutelli  in  maribus  variet,  hanc  differentiam  minus  respexissem,  nisi  annu- 
lus quoque  albus  antennarum  differentiam  inter  feminas  specierum  amba- 
rum  exhiberet.  Inter  feminas  autem  subsericantis  et  fossorii  nullum  est 
discrimen,  indeque  ad  unam  speciem  referri  possunt.  Mares  fossorii  jam 
cum  castigatore  conjunct  sunt. 

23.  I.  FUSCATUS,  MONOSTAGON,  PRATENSIS,  SEMIORBITALIS. 

In  Ichneumonologia  quidem  I.  fuscatus , ratione  staturae  et  proportio- 
ns partium  habita,  recte  cum  fabricatorc  comparatur,  sed  plurima  hujus 
individua  minora  sunt  et  abdomine  nitidiore  distincta,  indeque  de  conjun- 

ctione  fuscati  cum  fabricatore  adhuc  dubius  sum.  I.  fuscatus  a nonnullis 
speciebus  antecedentibus,  quibuscum  conferri  posset,  differt  parte  antica 
segmenti  primi  minus  gibbosa.  Cum  vero  haec  pars  in  I.  monostago  paulo 
tantum  latior  sit  quam  in  fuscato,  ilium  pro  hujus  varietate,  femoribus  totis 
rufis,  habere  malim.  — I.  pratensis  et  scmiorbitalis  cum  fuscato  conjungi 
debent.  Pratensis  differt  a semiorbitali  genuino,  statura  tota  paulo  graci- 
liore  et  parte  antica  segmenti  primi  paulo  minore,  a varietate  scmiorbitalis 
et  a fuscato,  statura  multo  graciliore  et  parte  antica  segmenti  primi  minore 
at  gibbosiore;  congruit  autem  cum  fuscato , semiorbitali  genuino  et  uno 
individuo  varietatis  semiorbit alis , segmentis  2 — 7 subtilissime  punctis  et 
plus  minus  ferrugineo-marginatis.  Individua  duo  varietatis  illius  conve- 
niunt  cum  fuscato  statura  et  inprim  is  forma  segmenti  primi  5 alterum  au- 
tem individuum  hujus  varietatis,  segmentis  2 — 7 crassius  punctis  et  totis 
nigris,  ab  illis  omnibus  discrepat.  S emiorbitalis  genuinus,  ratione  staturae 
et  formae  segmenti  primi  habita,  medium  tenet  inter  pratensem  fuscatum  et 
varietates  suas.  Si  omnes  differentias  indicatas  respicere  vellem,  has  tres 
species  in  quinque  species  dissolvere  possem;  cum  autem  multae  aliae  spe- 
cies talibus  differentiis  varient,  eas  haud  respiciendas  esse  existimo,  indeque 
fuscatum  pratensem  et  semiorbitalem , cum  monostago , in  unam  speciem 
redigere  mallem.  Sed  luctuosus  quoque  et  gemellus  ad  hanc  speciem  referri 
possent,  cum  eis  pars  antica  segmenti  primi  paululum  tantum  globosior  sit 
quam  pratensij  et,  si  ultra  procedere  vellemus,  etiam  restaur  at  or  et  linea- 
tor  cum  his  conjungi  possent.  — Conferatur  n.  30- 

24.  I.  T R U C I D A T O R. 

Statura  tota  graciliore,  pedibus  tenuioribus,  parte  antica  segmenti  primi 
haud  gibbosa,  a reliquis  speciebus  hujus  sectionis  differt. 

25.  I.  0 C H R O P I S. 

Haec  species,  picturis  thoracis  et  scutelli  etc.,  distincta  est. 

26.  I.  FABRICATOR, 

Hie  Ichneumon  a speciebus,  in  Ichneumonologia  cum  eo  comparatis, 
abdomine  angustiore  et  nitidiore  differt.  Si  Lane  differentiam  haud  respi- 
cere  vellemus,  fabricator  cum  pluribus  aliis  speciebus  conjungi  posset,  v.  c. 
cum  lineatore , albosignato,  fuscato , monostago , trilineato , clcrico.  Licet 
enim  clericus  fuscatus  et  albosignatus , pedibus  quoque  paulo  gracilioribus, 
a plurimis  individuis  fabricatoris  discrepent,  tamen  hujus  speciei  indivi- 
dua  ipsa  proportions  pedum  variant*  — Mares  I.  rubelli  ad  exemplaria  mi- 
nora fabricatoris  propius  accedunt}  si  autem  femina,  quam  cum  rubello 
consociavi,  revera  ejus  femina  est,  ambae  species  haud  conjungi  possunt.  — 
I.  corruscator  statura  et  proportions  partium,  nec  non  nitore  abdominis, 
fabricatori  respondet,  sed  colore  pedum  nimis  ab  eo  differt. 

27.  I.  MARGINELLUS. 

Vertice  longiore  a reliquis  speciebus,  quibuscum  conferri  posset,  differt. 

28.  I.  PALLIDATORIUS. 

Hie  Ichneumon  colore  pedum  et  pictura  thoracis  quidem,  ut  in  Ichneu- 
monologia dicitur,  cum  I.  pratensi  convenit,  sed  exiguitate  corporis,  parte 
antica  segmenti  primi  minus  convexa,  capitisque  pictura,  satis  differt.  Nura 
forsan  pro  mare  I.  annulatoris  haberi  possit,  aliis  dijudicare  relinquo. 

29.  I.  LUCTUOSUS,  GEMELLUS. 

I.  gemellus  est  I.  luctuosi  varietas  minor  antennis  subtus  pallidiori- 
bus.  Ambas  species  cum  I.  lineatore  et  restauratore  conjungere  cogita- 
bam,  sed  petiolo  longiore  ab  his  discedunt,  licet  haud  negari  possit, 
7.  gemellum,  hoc  respectu,  quodammodo  medium  tenere  inter  lineatorem 
et  luctuosum.  — Conferatur  n.  23. 

30.  I.  LACTEATOR. 

Ratione  segmenti  primi,  cujus  pars  antica  minus  convexa  est  sensimque 
in  petiolum  abit,  liic  Ichneumon  I.  fuscato  respondet,  sed  petiolo  graciliore 
et  praecipue  colore  faciei  et  pedum  nimis  differt,  quam  quod  eum,  prius- 
quam  individua  intermedia  reperta  sunt,  pro  illius  varietate  habere  possem. 

31.  I.  DUMETICOLA. 

Statura  et  proportione  partium,  imprimis  forma  proportione  et  punctura 
abdominis,  haec  species  cum  maribus  I.  albosigjiciti  et  trilineati , praecipue 
albosignati , optime  congruit,  sed  color  pedum  prohibet  quominus  eum  cum 
illo  conjungam. 

32.  I.  FUNEREUS,  MELANO  GAS  TER. 


I.  melanogaster  est  varietas  funerei , marginibus  segmentorum  summis 
rufis.  Varietas  prima  melanogastri  ambas  species  conjungit. 

33.  I.  P E R S O N A T U S. 

Hie  Ichneumon  forsan  varietas  esse  posset  nigritarii,  facie  et  antenna- 
rum  annulo  albis,  sed  pedibus  paulo  gracilioribus  ab  hoc  differt. 

34.  I.  S I C A R I U S. 

Notae,  quibus  haec  species  a reliquis  discedit,  in  Ichneumonologia  ex- 
hibitae  sunt.  • 

35.  I.  L U G E N S. 

Si  statura  minore  esset,  pro  varietate  comitatoris  haberi  posset. 

36.  I.  PROTEUS. 

Si  pars  antica  segmenti  primi  minus  gibbosa  esset,  hanc  speciem  for- 
san pro  femina  /.  Tnonticolae  haberem. 

37.  I.  LAMINATORIUS. 

Hie  Ichneumon  statura  quidem  et  proportione  partium  pallipedi  re- 
sponded differt  autem  ab  eo,  magnitudine  picturisque  capitis  antennarum 
et  thoracis. 

38.  I.  DELIRATORIUS,  MULTIANNULATUS,  FUSCIPES,  PERILEU- 
CUS,  EDICTORIUS,  BIANNULATUS,  PISTORIUS,  PALLIPES, 

VESPERTINUS. 

Omnes  hae  species,  scutello  albo  aut  albopunctato  tibiisque  alboannu- 
latis  inter  se  congruentes,  in  unam  speciem  redigi  possunt.  I.  multicinnu- 
latus  et  biannulcitus  a reliquis  omnibus  differunt  quidem  basi  alba  tarsorum 
posticorum;  multi  annul  citus  et  mas  deliratorii , articulo  primo  antennarum 
subtus  albo,  a reliquis  discedunt}  mas  pistorii  distinguitur  annulo  albo 
antennarum  j sed  hae  differentiae,  cum  in  multis  aliis  speciebus  varient, 
vix  sufficiunt  ad  species  illas  disjungendas.  Reliquae  picturae  albae  capitis 
thoracis  et  pedum  anteriorum  mutabiles  sunt,  ipsique  annuli  albi  antenna- 
rum maris  pistorii  variant,  cum  nonnullis  individuis  latiores  nonnullis  an- 
gustiores  sint.  Femina  perilcuci  abdomine  breviore  magisque  ovato  a reli- 
quis feminis  dlfferre  dicitur,  sed  haec  differentia  quoque  levis  est  moment!, 
et  inter  feminas  fuscipedis  et  pallipedis  nonnullae  sunt  abdomine  aeque 
fere  brevi  atque  in  ilia.  Antennae  edictorii  breviores  sunt  quam  antennae 
reliquorum  specierum;  sed  antennae  marium  pallipedis  et  perilcuci  vix 
paulo  longiores  sunt  quam  in  illo.  Cum  vero  nonnullae  species  et  varie- 
tates  scutellum  subalbonotatum  habeant,  e.  g.  femina  et  varietates  fuscipe- 
dis, ac  biannulatus , haud  inultum  abfuit  quin  fasciatum  cum  his  specie- 
bus  conjunxissem;  omisi  autem  hanc  conjunctionem  quia  fasciatus  partem 
anticam  segmenti  primi  minus  convexam  et  sensim  in  petiolum  angusta- 
tam  liabet,  reliquis  speciebus  vero  pars  ista  semper  convexior  et  gib- 
bosior  est. 


39.  T.  SALICATORIUS,  QUAES1TORIUS,  COMPUTATORIUS. 

I.  computatorius  et  salicatorius  in  unam  speciem  conjungi  debent, 
cum,  per  varietatem  quintam  salicatorii,  transitus  inter  ambas  species  se 
manifestet.  Ad  hos  Ichneumones  etiam  quaesitorius  referendus  esse  vi- 
detur  tanquam  varietas  femoribus  tibiisque  rufis.  Idem  quaesitorius  vero 
etiam  cognatus  est  cum  saturatorio , quadrialbato  et  cessatore , differt  au- 
tem  a primo,  corpore  majore  et  pictura  segmentorum  5 — 7,  a secundo, 
corpore  majore,  antennis  pedibusque  crassioribus,  a tertio,  antennis  pedi- 
busque  paulo  crassioribus,  et  scutello  antennarumque  annulo  distincte 
albis;  forsan  tamen  varietas  est  vel  quadrialbati  vel  cessatoris,  quod  qui- 
dem  nondum  pro  certo  affirmare  possum,  cum  solum  unicum  individuum 
quaesitorii  ob  oculos  habeam,  notis  indicatis  ab  utroque  discedens. 

40.  I.  ANATOR,  MICROCERUS. 

/.  microcerus,  qui  a feminis  minimis  anatoris  nec  nisi  antennis  totis 
fuscis  et  paulo  brevioribus  differt,  pro  hujus  varietate  haberi  potest. 

41.  I.  F A U N U S. 

Hie  Ichneumon  a saturatorio , cui  statura  et  proportione  partium  re- 
sponded picturis  capitis  antennarum  scutelli  etc.  satis  differt. 

42.  I.  QUADRIALBATUS. 

Magnitudine,  et  pedibus  antennisque  gracilioribus  longioribusque,  a 
specie,  quae  ei  in  Ichneumonologia  antecedit,  i.  e.  ab  J.  anatore , discre- 
pat.  In  libri  excitati  pagina  252  dixi  quidem,  antennas  et  pedes  omnino 
ut  in  specie  praecedente  formatos  esse,  quod  vero  haud  ad  anatorem , sed 
ad  aliam  speciem  adhiberi  debet,  quam  antea  I.  flavistigma  nominaveram 
et,  sub  numero  82,  inter  anatorem  et  quadrialbatum  collocaveram,  quae 
autem,  ut  postea  mihi  persuadebam,  nihil  aliud  erat  quam  varietas  feminae 
I.  ochropis , segmentis  6 et  7 superne  membrana  albida  notatis.  Haec  mem- 

braaa  vero  a macula  alba  apicali  abdominis  specierum  sectionis  quartae 
familiae  primae  Ichneumonum  satis  differt.  — Conferantur  quae  de  quci- 
drialbato  ad  n.  59  monui.  — 

43.  I.  L E U C O M E L A S. 

Ab  I.  scituratorio  hie  differt  pictura  capitis  et  pedum. 

44.  I.  MOLITORIUS,  CONFUSORIUS. 

I.  molitorius  varietas  est  confusorii , segmentis  2 et  3 nigris;  in  amba- 
bus  speciebus  enim,  ceterum  statura,  proportione  partium,  colore  et  pictu- 
ris,  colore  segmentorum  2 et  3 excepto,  prorsus  congruentibus,  individua 
occurrunt  segmentis  2 et  3 fuscocastaneis  et  fuscis.  Haec  differentia  coloris 
eo  minus  nos  prohibere  debet  quo  minus  ambas  species  conjungamus,  cum 
etiam  in  aliis  speciebus  color  abdominis  variabilis  sit:  I.  sputator  e.  g.  variat 
abdomine  toto  nigro  et  segmentis  2 et  3 rufis.  I.  confusorius  autem  in  alias 
species  sectionis  quintae  (scutello  pallido,  abdomine  tricolore)  familiae 
primae  Ichneumonum  transit,  de  quo  conferre  veils  notam  ad  I.  grcicilicor- 
nem , pagina  292  Ichneumonologiae. 


Jam  adumbravi,  quomodo  plures  species  meorum  Ichneumonum  in  unara 
speciern  conjungi  possint3  forsanque  nonnulli  alii  Ichneumones,  quae  adhuc 
tanquam  species  peculiares  considero,  aliis  entomologis  nil  aliud  sunt  nisi 
varietates  cujusdam  speciei.  Sin  autem,  in  definiendis  speciebus  horum  in- 
sectorum,  illas  potissimum  species,  quae  multis  varietatibus  occurrunt,  re- 
spicere,  indeque  colligere  vellemus,  omnes  forsan  species  Ichneumonum  va- 
riables esse,  mox  eo  pervenire  possemus  ut  species  istas  fere  trecentas,  quas 
in  Ichneumonologia  descripsi,  in  unam  speciern  contraheremus.  Quid  autem 
tali  modo  agendi  efficeretur,  si  eum  etiam  in  aliis  generibus  et  ordinibus 
insectorum  adhiberemus,  reputationi  scrutatorum  naturae  commendo. 


* 


His  praemissis  aggrediamur  ad  praecipuum  liarum  plagulauum  consi- 
lium, ut  scilicet  actum  solennem  indicemus,  quo  sceptra  universitatis  ad 
successorem  nostrum  in  munere  rectoris  translaturi  sumus. 

Suffragiis  collegarum,  a rerum  nostrarum  praesidibus  confirmatis,  ad 
munus  illud  in  annum  sequentem  vocatus  est 

HENRICUS  STEFFENS, 

Med.  et  Phil:  Doctor , hujusque  Prof.  publ.  ord. 

Vir  doctissimus  et  clarissimus,  quem  laudibus  singularibus  hie  tollere  hand 
opus  est,  cum  nobis  omnibus  et  ubique  in  reipublica  literaria,  probitate 
animi,  strenuitate  ingenii,  splendore  eruditionis,  scriptisque  philosophicis, 
satis  notus  sit,  cujusque  facultas,  Academiae  bene  praeesse,  eo  minus  in 
dubium  vocari  potest,  cum  jam  antea  semel  hoc  munere  egregie  functus  sit, 

Inaugurabitur  autem  Rector  novus  die  XIX.  Octobris,  hora  XI,  in  aula 
Leopoldina,  ad  quem  actum  solennem  virum  illustrissimum,  qui,  speciali 
mandato  Regis  clementissimi  missus,  hoc  tempore  curam  universitatis  no- 
strae  gerit,  praesides  rerum  civilium  militarium  et  ecclesiasticarum  proce- 
resque  in  hac  urbe  degentes,  excellentissimos  gravissimos,  amicos  omnes  et 
fautores  universitatis  honoratissimos,  denique  vos,  commilitones  dilectis- 
simi,  ut  audire  velitis  verba,  quae  magistratus  vester  hoc  die  ad  vos  diri- 
get,  ea  qua  par  est  observantia  invitamus. 

Datum  in  Universitate  literarum  Vratislaviensi,  die  VIII.  Octobris 
anni  MDCCCXXIX. 

